b'\n_START_ARTICLE_\nSenusret IV.\n_START_SECTION_\nDokazi\n_START_PARAGRAPH_\nSenusret IV. je dokazan na Karna\xc5\xa1kem seznamu kraljev s priimkom "Senefer[...]re". Najpomembnej\xc5\xa1i primarni dokaz je njegov 2,75 m visok kip iz ro\xc5\xbenatega granita, ki ga je leta 1901 v Karnaku odkril Georges Legrain. Med druge dokaze spadata blok iz El Toda in gornji desni vogal stele, ki jo je leta 1901 v Karnaku odkril Georges Legrain. Na odlomku je datum II \xc5\xa1emu 1 prvega leta vladanja Senusreta IV. Na nadpra\xc5\xbeniku vrat iz Edfuja in rezilu sekire je ime Senusret, ki se na osnovi slogovnih zna\xc4\x8dilnosti pripisuje Senusretu IV. Ime na sekiri bi se lahko pripisalo tudi Senusretu I.\n_START_SECTION_\nKronolo\xc5\xa1ki polo\xc5\xbeaj\n_START_PARAGRAPH_\nPo J\xc3\xbcrgenu von Beckerathu je bil Senusret IV. faraon pozne Trinajste dinastije, medtem ko ga Kim Ryholt ume\xc5\xa1\xc4\x8da v \xc5\xa0estnajsto dinastijo, Norbert Dautzenberg pa v Sedemnajsto dinastijo. Dautzenberg svojo trditev dokazuje z vnosom 11.4 v Torinskem seznamu kraljev, ki ga bere kot Senusret IV. Njemu pripisuje tudi grafit na vhodu v Montujev tempelj v Karnaku, ki omenja Senusreta. Vhod v tempelj je okrasil Sobekemsaf I. iz zgodnje Sedemnajste dinastije. Ryholt oba Dautzenbergova argumenta zavra\xc4\x8da.'